
[bookmark: NGCSBookmark]1.	לפניי תביעות שהוגשו נגד הנהלת בתי המשפט וכן נגד מזכירות בית המשפט לענייני משפחה. לאחר העיון בבקשה לסילוק על הסף שהגישו הנתבעות ובתשובת התובע, וכן לאחר שקוים דיון שבו טענו הצדדים בעל-פה, מצאתי כי דין הבקשה להתקבל. 

2.	הנטען בשתי התביעות חוסה באורח מובהק תחת החסינות השיפוטית הקבועה בסעיף 8 לפקודת הנזיקין [נוסח חדש]. כפי שנפסק, מדובר בחסינות מהותית, שאינה מהווה בסיס להטלת אחריות שילוחית על המדינה (עיינו, רע"א 3359/18 מדינת ישראל נ' עלי אדם (‏2.9.2018)). כך כבר נקבע בעניינו של התובע בתביעה אחרת שהגיש (עיינו, פסק-הדין שצורף כנספח א' לכתב ההגנה). 

3.	עניין שתי התביעות מצוי בלב החסינות השיפוטית. עניינן בתקיפה של החלטות שיפוטיות. בתביעה שהוגשה בגדר תיק מס'  45424-11-13, טענות התובע הן לגבי החלטות שיפוטיות שניתנו בעניינו, אשר לשיטת התובע הן סותרות ושגויות. מדובר בטענות שאינן מקימות אחריות מכוח החסינות האמורה, וכפועל יוצא מכך, התביעה נעדרת עילה גם לגבי הנתבעות. הטענות אינן מקימות אפשרות לקבלת פיצוי כספי מן הנתבעות, וודאי שאין מקום לתת צו עשה כלפי בית המשפט שדן בעניינו של התובע (כשהתובע מכנה להבנתי את כב' השופט שדן בעניינו בשם, "העובד"). 

4.	כך גם לגבי התביעה הנוספת שהגיש התובע, בגדר תיק מס' 65430-12-23. התובע טוען בתיק זה לגבי 'סידור' פסק-דין שניתן בעניינו, אולם טענות אלו אינן אלא טענות המופנות כלפי תוכנו של פסק-דין שניתן בעניינו (להבנתי התובע טוען שבפסק-הדין יש הפניות לפרוטוקול אשר מספור העמודים בו תוקן, ושההפניות הן לפני התיקון). הסעד בדבר הטלת קנסות על הנתבעים אינו בסמכות בית משפט זה. 

5.	אם כן, כתב התביעה אינו מקים עילת תביעה. על כן, התביעות נדחות על הסף. 

6. 	מטיעוני בעלי הדין מתברר שהתנהלות התובע חוזרת על עצמה. בדיון ניסיתי להסביר לתובע את הדברים, ומדוע אין עילה לתביעה שבה מועלות טענות כלפי החלטות שיפוטיות בהליך אחר – אולם ללא הועיל. 

7.	מצאתי שאין לפטור את התובע מתשלום הוצאות הנתבעות בשל הטירחה שהייתה כרוכה בבירור ההליכים. אחר ששקלתי את טירחה זו, בשים לב לטיעונים בכתב שהגישו הנתבעות וכן קיום הדיון, התובע ישלם לנתבעות הוצאות בסך 5,000 ש"ח. 

ניתן להגיש ערעור על פסק-הדין לבית המשפט המחוזי תוך 60 ימים.

אלא אם תועלה לכך התנגדות תוך 7 ימים, פסק-הדין ניתן לפרסום ללא שם התובע. 

ניתן היום, כ"ב כסלו תשפ"ה, 23 דצמבר 2024, בהעדר הצדדים.

